## Mazón: “Apostem per una atenció integral, específica i rigorosa que garantisca el creixement sostenible i el futur del sector primari”

*** Destaca la rebaixa d’un 60 % de l’impost de transmissions patrimonials per a les propietats agrícoles, que passa del 10 al 4 % per a facilitar el relleu generacional i la incorporació de nous agricultors
* Assegura que la defensa de l’agricultura és la millor manera de “protegir el nostre territori, de vertebrar-lo, de lluitar contra el despoblament i mantindre el paisatge”
* Subratlla el compromís del Consell per a “ajudar a pal·liar els efectes de la sequera” i reclama “l’aigua que necessitem i la fi de les retallades polítiques als transvasaments”
* Valora la labor dels planteristes com a centres d’innovació que contribuïxen a millorar “la qualitat, l’excel·lència i la competitivitat del sector”**

**L’Olleria.**

El president de la Generalitat, Carlos Mazón, ha afirmat el compromís del Govern Valencià amb l’“atenció integral, específica i rigorosa per a garantir el seu creixement sostenible i el futur del nostre sector primari”.

El cap del Consell ha explicat que “rebaixarem un 60 % l’impost de transmissions patrimonials per a les propietats agrícoles, que passarà del 10 al 4 %”. L’objectiu d’esta mesura és “facilitar el relleu generacional, la incorporació de nous agricultors i la reducció de costos de l’activitat agrària”, ha indicat.

Mazón ha participat en el 40é Aniversari de l’Associació Valenciana d’Empresaris Planteristes de Vinya (AVEV), en el qual s’ha reconegut la trajectòria dels sis presidents que ha tingut l’entitat al llarg de la seua història i que ha comptat també amb la presència del conseller d’Agricultura, Aigua, Ramaderia i Pesca, Miguel Barrachina.

El president ha assenyalat que el sector primari “té un passat del qual ens enorgullim, un present en el qual la Generalitat està al seu costat per a donar resposta a les seues necessitats i, sobretot, un futur”. En este sentit, ha assegurat que no ens podem permetre perdre ni un pam de terra de cultiu, perquè “forma part de la nostra ànima i la nostra identitat com a valencians”, per la qual cosa ha garantit que este sector “és una prioritat indiscutible per al Consell del canvi, en el qual sempre trobareu un aliat”.

Sobre este tema, ha recordat algunes de les mesures activades recentment per a pal·liar els efectes de la sequera, com ara el pla d’ajudes directes per valor de 17 milions d’euros del qual es podran beneficiar al voltant de 30.000 agricultors i ramaders.

Així mateix, ha valorat els 1,4 milions d’euros per a repartir prop de 14 milions de litres d’aigua en 128 explotacions ramaderes, al mateix temps que ha agraït “la solidaritat mostrada per les 20 comunitats de regants de les tres províncies que han participat en esta mesura”.

**Defensa del sector**

El màxim representant de l’executiu valencià ha insistit en el ferm compromís del Govern del canvi a “defendre la nostra agricultura i ramaderia perquè és la millor manera de protegir el nostre territori, de vertebrar-lo, de lluitar contra el despoblament i mantindre el nostre paisatge”.

Per això, ha mostrat la seua convicció de reclamar “l’aigua que necessitem o la fi de les retallades polítiques als transvasaments, que són una solució duradora, justa i sostenible per a combatre la sequera”. En esta línia, Mazón també ha insistit en la defensa dels interessos del sector a Europa per a canviar “les condicions comercials perquè de veritat siguen justes i equitatives”.

Igualment, el cap del Consell ha confirmat als planteristes el suport de la Generalitat al procés d’adaptació de les empreses “a les exigències de la Unió Europea, com ho ha fet amb les subvencions concedides per a millorar l’eficiència energètica de les instal·lacions”.

**Un viver d’innovació**

El president ha agraït la labor de l’Associació Valenciana d’Empresaris Planteristes de Vinya per a certificar amb el seu coneixement que “les vinyes siguen productives i sostenibles a llarg termini gràcies a varietats adaptades a les condicions de clima i sòl, la qual cosa millora la resistència de les plantes i la qualitat del raïm”.

Mazón també ha valorat el paper dels vivers com a centres d’innovació que aporten “qualitat, excel·lència i competitivitat al sector vitivinícola valencià”. Així, ha fet referència al desenrotllament de noves varietats amb millor rendiment, més resistència a malalties i característiques organolèptiques superiors que milloren l’activitat agrària.

Finalment, el president ha lloat la figura de Bautista Aparici pel seu caràcter emprenedor que va mostrar en portar des del Nou Món fins a Aielo de Malferit els empelts de vinya americana amb els quals “no només va salvar la viticultura de més de mitja Europa, sinó que va iniciar un negoci del qual sou orgullosos i dignes hereus”.

AVEV té per objecte connectar planteristes amb viticultors amb la finalitat d’oferir suport especialitzat mitjançant el foment de la innovació i la generació d’oportunitats per al desenrotllament conjunt. L’entitat compta amb 115 associats i més de 40 milions de plantes produïdes i distribuïdes per tot el territori nacional.

Fecha: 20/09/2024